Universis presentes litteras inspecturis, nos Guido decanus et capitulum ecclesie Eduensis notum facimus quod cum nos in terra nostra de Alereio non domos nec receptacula haberemus competentia in quibus possemus sub fida custodia reponere fructus nostros terre nostre predicte, nec competenter servare, nec ubi possemus competenter descendere, sicut decet, multotiens pro terra nostra predicta, juribus et hominibus nostris ejusdem ab eorum invasoribus deffendendis in pace et concordia conservandis: nos attendentes domos, grangias, edifficia et crescentias quas et que fecit in terra nostra predicta venerabilis vir dominus Helias de Suilleio, archidiaconus Belnensis in nostra ecclesia Eduensi nosterque terrarius terre nostre predicte, cum ipsius propriis non modicis sumptibus et expensis et ad opus et utilitatem non modicam nostram et ecclesie Eduensis, volentes propter hoc eidem archidiacono bene merenti gratiam facere specialem, donamus eidem archidiacono, donatione irrevocabili inter vivos, sexaginta solidos bonorum Parisiensium annui et perpetui redditus, pro anniversario suo annuatim imperpetuum tempore statuendo per eum in nostra ecclesia Eduensi annis singulis faciendo, percipiendos annis singulis in bursa magna nostra et distribuendos inter nos, ut moris est, die anniversarii supradicti: promittentes bona fide pro nobis et successoribus nostris quod nos, dicto archidiacono viam universe carnis ingresso, singulis annis imperpetuum solvemus, distribuemus et distribui faciemus dictos sexaginta solidos bonorum Parisiensium pro eodem archidiacono in nostra ecclesia Eduensi, in die anniversarii ejusdem archidiaconi, prout est distribui consuetum, nos et successores nostros et bona nostre ecclesie Eduensis predicte eidem archidiacono et causam habituris ab eo quo ad hoc obligantes. In cujus rei testimonium, nos prefati decanus et capitulum, super premissis habito inter nos in nostro capitulo diligenti tractatu, sigillum Sancti Nazarii Eduensis, quo utimur, litteris presentibus duximus apponendum. Datum et actum in nostro generali capitulo, anno Domini millesimo tricentesimo octavo, die jovis post festum Nativitatis beati Johannis Baptiste.